text: 
  Vejviser: Der ER liv i dansk softwareudvikling. Med forsinkelse er et 
  program klar til at hjælpe kunder rundt i museer, supermarkeder, 
  rådhuse  -  og MikroData i Bella Center.
  
  Europæerne skulle være intelligente nok.
  
  Det mener idémændene bag programmet Scout, der ved indgangen til 
  MikroData-messen viser vej i junglen af udstillere.
  
  Og med den rosende omtale henviser de til, at de godt tør overlade 
  til os at stave selv ved hjælp af tastaturet.
  
  Med Scout skulle der heller ikke være noget at tage fejl af: Tast 
  firmanavn eller tast et søgeord, og skærmen viser meget pædagogisk 
  nærmeste vej til den eller de aktuelle stande. En forløber hjalp 
  besøgende ved sidste MikroData for to år siden.
  
  " Vi har programmeret det hele fra bunden i Turbo Pascal, og det 
  har nok snydt os lidt med tiden, " fortæller John Marrot fra firmaet
   Scansoft, der har stået for programmeringen.
  
  Oprindelig havde hans bekendte Steen Olsen, der arbejder i et 
  kontorvarefirma i København, bestilt programmet for prisen på 100 
  programmørtimer. De 100 timer blev i stedet til 5.000 timer.
  
  
  
  